CELEX: 
Language: el
Date: 2021-08-12 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση της οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου με τη δημιουργία της πλατφόρμας της Ένωσης για την ανάπτυξη της ανανεώσιμης ενέργειας

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Οι στατιστικές μεταβιβάσεις αποτελούν έναν από τους μηχανισμούς συνεργασίας που θεσπίστηκαν με την οδηγία 2009/28/ΕΚ για την ενέργεια από ανανεώσιμες πηγές και την αναδιατυπωμένη οδηγία (ΕΕ) 2018/2001 για την ενέργεια από ανανεώσιμες πηγές. Οι στατιστικές μεταβιβάσεις είναι, ουσιαστικά, συμφωνίες για τη μεταβίβαση συγκεκριμένης ποσότητας ενέργειας από ανανεώσιμες πηγές από ένα κράτος μέλος σε άλλο μέσω στατιστικών (δεν απαιτείται φυσική μεταβίβαση). Η συμφωνηθείσα ποσότητα ενέργειας από ανανεώσιμες πηγές πρέπει να αφαιρεθεί από το μερίδιο ενέργειας από ανανεώσιμες πηγές του κράτους μέλους «πώλησης» και να προστεθεί στο μερίδιο ενέργειας από ανανεώσιμες πηγές του κράτους μέλους «αγοράς». Οι μεταβιβάσεις αυτές επιτρέπουν στο λαμβάνον κράτος μέλος να επιτύχει τον στόχο του για ενέργεια από ανανεώσιμες πηγές για το 2020 (βάσει της οδηγίας 2009/28/ΕΚ) ή τη συνεισφορά του στον συνολικό στόχο της ΕΕ για το 2030 [βάσει της οδηγίας (ΕΕ) 2018/2001].
            
            
               Για να διευκολυνθούν οι εν λόγω μεταβιβάσεις, σύμφωνα με το άρθρο 8 της οδηγίας (ΕΕ) 2018/2001, ανατίθεται στην Επιτροπή η εξουσία να εκδίδει κατ’ εξουσιοδότηση πράξη με σκοπό τη θέσπιση ενωσιακής πλατφόρμας για την ανάπτυξη των ανανεώσιμων πηγών ενέργειας («Union renewable development platform — URDP»).
            
            
               2.
                     ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στο πλαίσιο της προετοιμασίας της πλατφόρμας, η Επιτροπή πραγματοποίησε διαβουλεύσεις με ορισμένα κράτη μέλη που ενδιαφέρονται για στατιστικές μεταβιβάσεις και, επιπλέον, τον Δεκέμβριο του 2020, διοργάνωσε εργαστήριο, στο οποίο εκπροσωπούνταν 23 κράτη μέλη, με σκοπό να παρουσιάσει τη συνολική ιδέα της πλατφόρμας.
            
            
               Το σχέδιο κατ’ εξουσιοδότησης πράξης δημοσιεύτηκε προς υποβολή παρατηρήσεων για διάστημα τεσσάρων εβδομάδων από τις 29 Απριλίου έως τις 28 Μαΐου 2021. Δεν πραγματοποιήθηκε ανοικτή δημόσια διαβούλευση, δεδομένου ότι δεν αποτελεί σημαντικό στοιχείο του προγράμματος εργασίας της Επιτροπής.
            
            
               Συνολικά, οι παρατηρήσεις επιβεβαίωσαν πόσο σημαντικό είναι να διευκολυνθούν οι μεταβιβάσεις στατιστικών ενέργειας. Σε ορισμένες παρατηρήσεις εκφράζονταν γενικές ανησυχίες για τη βιωσιμότητα των στατιστικών μεταβιβάσεων και την ανάγκη για περισσότερες πληροφορίες σχετικά με τη λειτουργία της πλατφόρμας. Καμία παρατήρηση δεν οδήγησε την Επιτροπή να τροποποιήσει το κείμενο του σχεδίου πράξης.
            
            
               3.
                     ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Νομική βάση
            
            
               Ο προτεινόμενος κανονισμός αποτελεί κατ’ εξουσιοδότηση πράξη που εκδίδεται σύμφωνα με το άρθρο 8 παράγραφος 3 της οδηγίας (ΕΕ) 2018/2001. Βάσει του άρθρου 8 παράγραφος 1 της εν λόγω οδηγίας, τα κράτη μέλη μπορούν να συμφωνούν για τη στατιστική μεταβίβαση συγκεκριμένης ποσότητας ενέργειας από ανανεώσιμες πηγές από ένα κράτος μέλος σε άλλο. Για να διευκολυνθούν οι εν λόγω μεταβιβάσεις, ανατίθεται στην Επιτροπή η εξουσία να ιδρύσει την URDP. 
            
            
               Επικουρικότητα
            
            
               Η οδηγία (ΕΕ) 2018/2001 θέτει έναν δεσμευτικό ενωσιακό στόχο για επίτευξη μεριδίου τουλάχιστον 32 % ενέργειας από ανανεώσιμες πηγές το 2030. Απαιτεί από τα κράτη μέλη να ορίζουν εθνικές συνεισφορές για τη συλλογική επίτευξη του εν λόγω στόχου της Ένωσης. Για να επιτύχουν τα κράτη μέλη τη συνεισφορά τους, μπορούν να πραγματοποιούν στατιστικές μεταβιβάσεις μεταξύ τους. Ο μηχανισμός αυτός υπήρχε ήδη στο πλαίσιο της προηγούμενης οδηγίας 2009/28/ΕΚ για την ενέργεια από ανανεώσιμες πηγές. Οι πρώτες συμφωνίες συνήφθησαν το 2017 και ακολούθησαν αρκετές άλλες το 2020.
            
            
               Η URDP θα είναι ένα επιγραμμικό εργαλείο, μέσω του οποίου θα παρέχονται, αφενός, πληροφορίες για την πρόοδο των κρατών μελών ως προς την επίτευξη της συνεισφοράς τους, το ενδιαφέρον τους για αγορά ή πώληση στατιστικών μεταβιβάσεων, καθώς και για τις σχετικές προϋποθέσεις (π.χ. όγκος, τιμή, σύνδεση με πραγματικό έργο κ.λπ.), και, αφετέρου υποστηρικτικό υλικό, όπως υποδείγματα συμφωνιών. Η URDP θα διευκολύνει τα κράτη μέλη να προβαίνουν σε στατιστικές μεταβιβάσεις, οι οποίες, με τη σειρά τους, θα συμβάλουν στη συλλογική επίτευξη του ενωσιακού στόχου για την ενέργεια από ανανεώσιμες πηγές για το 2030. Μέχρι στιγμής, έχει συναφθεί περιορισμένος αριθμός συμφωνιών στατιστικής μεταβίβασης βάσει διμερών επαφών, οι οποίες, όμως, ενδέχεται να συνεπάγονται υψηλό κόστος συναλλαγών και χρονικές υστερήσεις.
            
            
               Η URDP θα δημιουργηθεί στον ιστότοπο της Επιτροπής (ή θα συνδέεται με αυτόν). 
            
            
               Για τους λόγους αυτούς, η δράση της ΕΕ για τη θέσπιση της URDP προσφέρει προστιθέμενη αξία, διότι βοηθά τα κράτη μέλη να συνάπτουν συμφωνίες πιο αποτελεσματικά και αποδοτικά, δεδομένου ότι, χωρίς την URDP, τα κράτη μέλη θα έπρεπε να συλλέγουν τις πληροφορίες και να βρίσκουν εταίρους συνεργασίας σε μεμονωμένη βάση.
            
            
               Αναλογικότητα
            
            
               Η URDP θα διευκολύνει τη σύναψη συμφωνιών στατιστικής μεταβίβασης μεταξύ των κρατών μελών, διότι θα παρέχει πληροφορίες, που υποδεικνύουν πιθανές ευκαιρίες για στατιστικές μεταβιβάσεις, καθώς και σημεία επαφής για κάθε κράτος μέλος. Τα κράτη μέλη δεν υποχρεούνται να χρησιμοποιούν την URDP και έχουν πλήρη ευελιξία όσον αφορά τις λεπτομέρειες που θα συμπεριλάβουν στις συμφωνίες μεταβίβασης. Για να διευκολυνθεί η επίτευξη του ενωσιακού στόχου για το 2030 όσον αφορά την ενέργεια από ανανεώσιμες πηγές, η δημιουργία της URDP δεν υπερβαίνει τα αναγκαία όρια για την επίτευξη του στόχου της παροχής βοήθειας στα κράτη μέλη για τη σύναψη συμφωνιών στατιστικής μεταβίβασης. 
            
            
               Επιλογή της νομικής πράξης
            
         
         
            
               Η προτεινόμενη μορφή δράσης είναι ένας απευθείας εφαρμοστέος κατ’ εξουσιοδότηση κανονισμός της Επιτροπής για τη συμπλήρωση της οδηγίας (ΕΕ) 2018/2001, και απαιτείται βάσει του άρθρου 8 της οδηγίας (ΕΕ) 2018/2001, με το οποίο ανατίθεται στην Επιτροπή η εξουσία να εκδίδει κατ’ εξουσιοδότηση πράξη για τη θέσπιση της URDP.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 12.8.2021
            
            
               για τη συμπλήρωση της οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου με τη δημιουργία της πλατφόρμας της Ένωσης για την ανάπτυξη της ανανεώσιμης ενέργειας
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2018/2001 της 11ης Δεκεμβρίου για την προώθηση της χρήσης ενέργειας από ανανεώσιμες πηγές
                  1
               , και ιδίως το άρθρο 8 παράγραφος 3,
            
            
               Εκτιμώντας τα ακόλουθα:
            
            
               (1)Η οδηγία (ΕΕ) 2018/2001 καθορίζει ορισμένους μηχανισμούς συνεργασίας προκειμένου να διευκολυνθεί η επίτευξη των στόχων της Ένωσης για την ενέργεια από ανανεώσιμες πηγές με αποδοτικό τρόπο από άποψη κόστους, συμπεριλαμβανομένων των στατιστικών μεταβιβάσεων ενέργειας από ανανεώσιμες πηγές μεταξύ κρατών μελών. Οι στατιστικές μεταβιβάσεις που πραγματοποιούνται σύμφωνα με το άρθρο 6 της οδηγίας 2009/28/ΕΚ του Ευρωπαϊκού Κοινοβουλίου και του Συμβουλίου
                  2
                και με το άρθρο 8 της οδηγίας (ΕΕ) 2018/2001, δίνουν τη δυνατότητα στα κράτη μέλη που υπολείπονται του στόχου τους για τις ανανεώσιμες πηγές ενέργειας, όπως ορίζεται στην οδηγία 2009/28/ΕΚ, ή της συνεισφοράς τους από ανανεώσιμες πηγές ενέργειας που αναφέρεται στο άρθρο 3 της οδηγίας (ΕΕ) 2018/2001, να αγοράζουν στατιστικά στοιχεία για την ενέργεια από ανανεώσιμες πηγές από κράτη μέλη που υπερβαίνουν τον στόχο ή τη συνεισφορά τους. Οι στατιστικές μεταβιβάσεις μπορούν επίσης να χρησιμοποιούνται από τα κράτη μέλη για την επίτευξη των σημείων αναφοράς της ενδεικτικής πορείας της Ένωσης σύμφωνα με το άρθρο 32 παράγραφος 3 στοιχείο ε) του κανονισμού (ΕΕ) 2018/1999 του Ευρωπαϊκού Κοινοβουλίου και του Συμβουλίου
                  3
               . 
            
            
               (2)Σύμφωνα με το άρθρο 3 παράγραφος 6 της οδηγίας (ΕΕ) 2018/2001, η Επιτροπή δημιουργεί πλατφόρμα διευκόλυνσης για να στηρίζει τα κράτη μέλη που χρησιμοποιούν μηχανισμούς συνεργασίας για να συνεισφέρουν στον δεσμευτικό συνολικό στόχο της Ένωσης όσον αφορά την ενέργεια από ανανεώσιμες πηγές. 
            
            
               (3)Προκειμένου να διευκολυνθούν οι στατιστικές μεταβιβάσεις μεταξύ των κρατών μελών, ανατίθεται στην Επιτροπή να συστήσει πλατφόρμα της Ένωσης για την ανάπτυξη της ανανεώσιμης ενέργειας («URDP»). Η URDP θα πρέπει να παρέχει σφαιρική εικόνα της επίτευξης του στόχου και των συνεισφορών στα κράτη μέλη, να περιλαμβάνει τις παρεχόμενες από τα κράτη μέλη πληροφορίες σχετικά με την προσφορά και τη ζήτηση για στατιστικές μεταβιβάσεις ανανεώσιμης ενέργειας, να δίνει στα κράτη μέλη τη δυνατότητα να δηλώνουν την προθυμία τους να προβούν σε στατιστικές μεταβιβάσεις και να περιγράφει τους πιθανούς όρους μεταβίβασης, να εντοπίζει δυνητικούς εταίρους μεταβίβασης μέσω μηχανισμού αντιστοίχισης και να παρέχει τα σημεία επαφής που είναι αρμόδια για τις στατιστικές μεταβιβάσεις στα κράτη μέλη. Η URDP θα πρέπει επίσης να περιλαμβάνει αποθετήριο με έγγραφα καθοδήγησης και επισκόπηση των διαθέσιμων πληροφοριών σχετικά με τις συμφωνίες μεταβίβασης στατιστικών στοιχείων που έχουν συναφθεί. Η URDP θα πρέπει να χρησιμοποιείται σε εθελοντική βάση.
            
            
               (4)Η URDP θα πρέπει να διευκολύνει τις συμφωνίες για στατιστικές μεταβιβάσεις. Οι ενδεχόμενες μεταβιβάσεις που προσδιορίζονται μέσω του μηχανισμού αντιστοίχισης δεν θα πρέπει να είναι νομικά δεσμευτικές. 
            
            
               (5)Τα δεδομένα σχετικά με τις συγκεντρωτικές διαθέσιμες ποσότητες ενέργειας για τις στατιστικές μεταβιβάσεις που χρησιμοποιούνται για την URDP θα πρέπει να προέρχονται από αξιολογήσεις τρίτων και από τα ενοποιημένα εθνικά σχέδια για την ενέργεια και το κλίμα, από τα επικαιροποιημένα ενοποιημένα εθνικά σχέδια για την ενέργεια και το κλίμα και από τις ενοποιημένες εθνικές εκθέσεις προόδου για την ενέργεια και το κλίμα, κατά περίπτωση, που υποβάλλονται από τα κράτη μέλη σύμφωνα με τον κανονισμό (ΕΕ) 2018/1999. Η Επιτροπή θα πρέπει να τροφοδοτεί την πλατφόρμα με τα εν λόγω δεδομένα. Επιπλέον, τα κράτη μέλη θα πρέπει να είναι σε θέση να αναφέρουν το ποσό των στατιστικών μεταβιβάσεων που ενδιαφέρονται να πραγματοποιήσουν, ως αγοραστές ή ως πωλητές, καθώς και τυχόν ειδικούς όρους για τη στατιστική μεταβίβαση που ενδιαφέρονται να συμπεριλάβουν. 
            
            
               (6)Προκειμένου να διασφαλιστεί η προστασία των ευαίσθητων δεδομένων που αφορούν μεταβιβάσεις μεταξύ κρατών μελών, η πρόσβαση στην URDP θα πρέπει να περιορίζεται σε συγκεκριμένα σημεία επαφής τα οποία ορίζονται από τα κράτη μέλη. Ως εκ τούτου, ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου
                  4
                θα πρέπει να εφαρμόζεται κατά περίπτωση. 
            
            
               (7)Προκειμένου να συνδράμει τα κράτη μέλη στην ολοκλήρωση των στατιστικών μεταβιβάσεων ενέργειας από ανανεώσιμες πηγές, η Επιτροπή θα πρέπει να παρέχει υλικό καθοδήγησης σχετικά με την URDP, όπως εγχειρίδιο χρήστη και υποδείγματα, καθώς και σχετικές πληροφορίες για τις συμφωνίες μεταβίβασης στατιστικών στοιχείων που έχουν συναφθεί.
            
            
               (8)Για να καταστεί δυνατή η ταχεία εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               Αντικείμενο
            
            
               Ο παρών κανονισμός θεσπίζει την ενωσιακή πλατφόρμα για την ανάπτυξη των ανανεώσιμων πηγών ενέργειας («Union renewable development platform — URDP») για να διευκολυνθούν οι στατιστικές μεταβιβάσεις για τους σκοπούς της οδηγίας (ΕΕ) 2018/2001 και για να διευκολυνθεί η επίτευξη του στόχου της Ένωσης που ορίζεται στο άρθρο 3 παράγραφος 1 της οδηγίας (ΕΕ) 2018/2001 και της συνεισφοράς κάθε κράτους μέλους στον εν λόγω στόχο σύμφωνα με το άρθρο 3 παράγραφος 2 της εν λόγω οδηγίας. 
            
         
         
            
               Άρθρο 2 
               Ορισμοί
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί:
            
            
               (1)«στατιστική μεταβίβαση»: η μεταβίβαση της στατιστικής αξίας, χωρίς να απαιτείται φυσική μεταβίβαση, συγκεκριμένης ποσότητας ενέργειας από ανανεώσιμες πηγές, όπως αναφέρεται στο παράρτημα Β σημείο 5 του κανονισμού (ΕΕ) αριθ. 1099/2008 για τις στατιστικές ενέργειας, από ένα κράτος μέλος σε άλλο κράτος μέλος, η οποία αφαιρείται από την ποσότητα ενέργειας από ανανεώσιμες πηγές η οποία λαμβάνεται υπόψη κατά τον υπολογισμό του μεριδίου ενέργειας από ανανεώσιμες πηγές του κράτους μέλους που πραγματοποιεί τη μεταβίβαση και προστίθεται στην ποσότητα ενέργειας από ανανεώσιμες πηγές που λαμβάνεται υπόψη κατά τον υπολογισμό του μεριδίου ενέργειας από ανανεώσιμες πηγές του κράτους μέλους που αποδέχεται τη μεταβίβαση· 
            
            
               (2)«κράτος μέλος αγοράς»: κράτος μέλος που συνάπτει συμφωνία στατιστικής μεταβίβασης για την αγορά συγκεκριμένης στατιστικής ποσότητας ενέργειας από ανανεώσιμες πηγές από άλλο κράτος μέλος, η οποία προστίθεται στην ποσότητα ενέργειας από ανανεώσιμες πηγές που λαμβάνεται υπόψη για τον υπολογισμό του μεριδίου ενέργειας από ανανεώσιμες πηγές του πρώτου κράτους μέλους σύμφωνα με το άρθρο 8 παράγραφος 1 της οδηγίας (ΕΕ) 2018/2001·
            
            
               (3)«κράτος μέλος πώλησης»: κράτος μέλος που συνάπτει συμφωνία στατιστικής μεταβίβασης για την πώληση συγκεκριμένης στατιστικής ποσότητας ενέργειας από ανανεώσιμες πηγές σε άλλο κράτος μέλος, η οποία αφαιρείται από την ποσότητα ενέργειας από ανανεώσιμες πηγές που λαμβάνεται υπόψη για τον υπολογισμό του μεριδίου ενέργειας από ανανεώσιμες πηγές του πρώτου κράτους μέλους σύμφωνα με το άρθρο 8 παράγραφος 1 της οδηγίας (ΕΕ) 2018/2001·
            
            
               (4)«πρόσθετοι όροι»: κριτήρια, πέραν του χρόνου, της τιμής και του όγκου μιας στατιστικής μεταβίβασης, τα οποία τα κράτη μέλη μπορούν να επιλέξουν να επισυνάψουν σε συμφωνία στατιστικής μεταβίβασης·
            
            
               (5)«ενέργεια από ανανεώσιμες πηγές» ή «ανανεώσιμη ενέργεια»: η ενέργεια από ανανεώσιμες πηγές ή ανανεώσιμη ενέργεια όπως ορίζεται στο άρθρο 2 σημείο 1) της οδηγίας (ΕΕ) 2018/2001·
            
            
               (6)«όγκος στατιστικής μεταβίβασης» ή «όγκος»: ο μεταφερόμενος όγκος ενέργειας από ανανεώσιμες πηγές που αφαιρείται από τους στατιστικούς λογαριασμούς του κράτους μέλους πώλησης και προστίθεται στους λογαριασμούς του κράτους μέλους αγοράς σύμφωνα με το άρθρο 8 παράγραφος 1 της οδηγίας (ΕΕ) 2018/2001.
            
            
               Άρθρο 3 
               Στόχοι
            
            
               1.Η URDP αποσκοπεί στη διευκόλυνση των στατιστικών μεταβιβάσεων ενέργειας από ανανεώσιμες πηγές ενέργειας για τους σκοπούς της οδηγίας (ΕΕ) 2018/2001 και στη διευκόλυνση της επίτευξης του στόχου της Ένωσης που ορίζεται στο άρθρο 3 παράγραφος 1 της οδηγίας (ΕΕ) 2018/2001 και της συνεισφοράς κάθε κράτους μέλους στον εν λόγω στόχο που έχει καθοριστεί σύμφωνα με το άρθρο 3 παράγραφος 2 της οδηγίας (ΕΕ) 2018/2001.
            
            
               2.Η URDP:
            
            
               α)εντοπίζει πιθανές ευκαιρίες για στατιστικές μεταβιβάσεις μεταξύ των κρατών μελών παρέχοντας συγκεντρωτικές πληροφορίες σχετικά με: 
            
            
               (i)τα κράτη μέλη που έχουν ξεπεράσει ή αναμένεται να ξεπεράσουν τη συνεισφορά ή τον στόχο τους όσον αφορά τις ανανεώσιμες πηγές ενέργειας και, ως εκ τούτου, θα μπορούσαν δυνητικά να έχουν επιπλέον στατιστικά ποσά ανανεώσιμων πηγών ενέργειας για μεταφορά σε άλλο κράτος μέλος· 
            
            
               (ii)τα κράτη μέλη που υπολείπονται ή αναμένεται να υπολείπονται της συνεισφοράς ή του στόχου τους όσον αφορά τις ανανεώσιμες πηγές ενέργειας και, ως εκ τούτου, θα μπορούσαν δυνητικά να παρουσιάσουν έλλειμμα σε στατιστικά ποσά ανανεώσιμων πηγών ενέργειας· 
            
            
               β)περιλαμβάνει πληροφορίες που παρέχονται από τα κράτη μέλη σχετικά με την προσφορά και τη ζήτηση για στατιστικές μεταβιβάσεις ενέργειας από ανανεώσιμες πηγές, συμπεριλαμβανομένων του όγκου, της τιμής και του χρονικού πλαισίου, καθώς και τυχόν πρόσθετους όρους για τη μεταβίβαση·
            
            
               γ)διευκολύνει τις συμφωνίες για στατιστικές μεταβιβάσεις μεταξύ των κρατών μελών μέσω ενός μη δεσμευτικού μηχανισμού αντιστοίχισης της ζήτησης και της προσφοράς στατιστικών μεταβιβάσεων μεταξύ των κρατών μελών και παρέχοντας σημεία επαφής στα κράτη μέλη για την έναρξη συζητήσεων σχετικά με συμφωνίες· 
            
            
               δ)παρέχει πρόσβαση σε υλικό καθοδήγησης που βοηθά τα κράτη μέλη στην ολοκλήρωση των στατιστικών μεταβιβάσεων·
            
            
               ε)αυξάνει τη διαφάνεια στις συναφθείσες συμφωνίες στατιστικής μεταβίβασης παρέχοντας βασικές πληροφορίες για τις εν λόγω μεταβιβάσεις, συμπεριλαμβανομένων πληροφοριών σχετικά με τους όγκους, τις τιμές και το χρονοδιάγραμμα, καθώς και τα σχετικά με στατιστικές μεταβιβάσεις έγγραφα συμφωνίας, εφόσον είναι διαθέσιμα στο κοινό·
            
            
               3.Εκτός από τους στόχους που ορίζονται στην παράγραφο 2, η URDP μπορεί να παρέχει οποιαδήποτε άλλη λειτουργικότητα που σχετίζεται με τη διαδικασία στατιστικών μεταβιβάσεων ενέργειας από ανανεώσιμες πηγές για να συμβάλει στην επίτευξη του στόχου που ορίζεται στην παράγραφο 1.
            
            
               Άρθρο 4 
               Εντοπισμός διαθέσιμων ποσοτήτων ενέργειας για στατιστικές μεταβιβάσεις
            
         
         
            
               1.Η URDP διευκολύνει τη σύναψη συμφωνιών στατιστικής μεταβίβασης μεταξύ των κρατών μελών, εντοπίζοντας πιθανές ευκαιρίες για στατιστικές μεταβιβάσεις βάσει των συνολικών ποσοτήτων ενέργειας που είναι διαθέσιμες για στατιστικές μεταβιβάσεις. 
            
            
               2.Οι εν λόγω πιθανές ευκαιρίες μπορούν να εντοπιστούν βάσει εκτίμησης των ποσοτήτων ενέργειας που αναμένεται να είναι διαθέσιμες για στατιστικές μεταβιβάσεις ανά χώρα έως το 2030, η οποία προκύπτει από δημόσια διαθέσιμες πληροφορίες, συμπεριλαμβανομένων των ενοποιημένων εθνικών σχεδίων για την ενέργεια και το κλίμα και των επικαιροποιήσεών τους, καθώς και των ενοποιημένων εθνικών εκθέσεων προόδου για την ενέργεια και το κλίμα που υποβάλλονται από τα κράτη μέλη σύμφωνα με τον κανονισμό (ΕΕ) 2018/1999 και αξιολογήσεων από τρίτα μέρη.
            
            
               Άρθρο 5 
               Αιτήσεις αγοράς ή πώλησης από κράτη μέλη 
            
            
               1.Τα κράτη μέλη μπορούν, σε εθελοντική βάση, να υποβάλλουν στην URDP ετήσια δεδομένα που αναφέρουν τις οικείες ποσότητες προσφοράς και ζήτησης για στατιστικές μεταβιβάσεις ενέργειας από ανανεώσιμες πηγές, συμπεριλαμβανομένων: 
            
            
               α)του όγκου της ενέργειας από ανανεώσιμες πηγές που επιδιώκουν να αγοράσουν από ή να πωλήσουν σε άλλο κράτος μέλος μέσω στατιστικής μεταβίβασης, συμπεριλαμβανομένης, κατά περίπτωση, οποιασδήποτε σταθερής ή μεταβλητής συνιστώσας όγκου· 
            
            
               β)της ενδεικτικής τιμής ή εύρους τιμών στις οποίες θα δέχονταν να αγοράσουν από ή να πωλήσουν σε άλλο κράτος μέλος οποιαδήποτε πλεονάζουσα παραγωγή ενέργειας από ανανεώσιμες πηγές μέσω στατιστικής μεταβίβασης, συμπεριλαμβανομένης, κατά περίπτωση, οποιασδήποτε σταθερής ή μεταβλητής συνιστώσας της τιμής· 
            
            
               γ)του χρονικού πλαισίου για το οποίο μπορεί να συναφθεί στατιστική μεταβίβαση, συμπεριλαμβανομένου, κατά περίπτωση, ενός έτους ή αρκετών ετών, του προηγούμενου ή του τρέχοντος έτους ή άλλων μελλοντικών ετών·
            
            
               δ)τυχόν άλλων πρόσθετων όρων ή προτεραιοτήτων που πρέπει να συνοδεύουν τη στατιστική μεταβίβαση.
            
            
               2.Οι όγκοι στατιστικής μεταβίβασης παρέχονται σε «χΤΙΠ» (χιλιάδες τόνοι ισοδυνάμου πετρελαίου), «GWh» (γιγαβατώρα), «TJ» (τερατζάουλ) ή άλλη ισοδύναμη ενεργειακή μονάδα. Όταν πραγματοποιείται μετατροπή από μάζα ή όγκο, θα περιλαμβάνεται επίσης η αντίστοιχη θερμογόνος δύναμη. Η ποσότητα ενέργειας από ανανεώσιμες πηγές που υπόκειται στη στατιστική μεταβίβαση θα στρογγυλοποιείται σε 3 δεκαδικά ψηφία.
            
            
               3.Τα δεδομένα που παρέχει κράτος μέλος δε συνιστούν νομική υποχρέωση του εν λόγω κράτους μέλους να συνάψει συμφωνία με άλλο κράτος μέλος. Χρησιμεύει μόνο για ενημερωτικούς σκοπούς για τη διευκόλυνση των διαπραγματεύσεων μεταξύ των κρατών μελών. Τα δεδομένα είναι διαθέσιμα στην URDP μόνο για άλλα κράτη μέλη και την Επιτροπή. 
            
            
               4.Η URDP περιλαμβάνει μηχανισμό αντιστοίχισης με σκοπό την αντιστοίχιση προσφοράς και ζήτησης, όπως υποδεικνύεται από τα κράτη μέλη, και τον εντοπισμό δυνητικών μεταβιβάσεων ενέργειας από ανανεώσιμες πηγές με άλλα κράτη μέλη. 
            
            
               5.Οποιεσδήποτε δυνητικές μεταβιβάσεις εντοπίζονται από τον μηχανισμό αντιστοίχισης της URDP είναι μη δεσμευτικές και εξυπηρετούν μόνο ενημερωτικούς σκοπούς όσον αφορά τη σύναψη συμφωνιών στατιστικής μεταβίβασης μεταξύ κρατών μελών. 
            
            
               Άρθρο 6 
               Πρόσβαση στην URDP και σημεία επαφής των κρατών μελών
            
            
               1.Τα κράτη μέλη καθορίζουν στην Επιτροπή τα πρόσωπα που εξουσιοδοτούνται να έχουν πρόσβαση στην URDP. Η πρόσβαση απαγορεύεται στα πρόσωπα αυτά μόνον όταν αυτό δικαιολογείται λόγω αριθμού ή καθηκόντων των εν λόγω προσώπων. 
            
            
               2.Κάθε κράτος μέλος ορίζει ένα σημείο επαφής αρμόδιο για τις στατιστικές μεταβιβάσεις ενέργειας από ανανεώσιμες πηγές, υποβάλλει τις πληροφορίες στην URDP και τις επικαιροποιεί ανάλογα με τις ανάγκες. Η URDP καθιστά διαθέσιμες πληροφορίες σχετικά με τα εν λόγω σημεία επαφής για κάθε κράτος μέλος.
            
            
               Άρθρο 7 
               Καθοδήγηση και πληροφορίες
            
            
               1.Η Επιτροπή παρέχει υλικό καθοδήγησης σχετικά με την URDP και τη χρήση του για να βοηθήσει τα κράτη μέλη να ολοκληρώσουν τις στατιστικές μεταβιβάσεις, συμπεριλαμβανομένου ενός εγχειριδίου χρήστη για τις στατιστικές μεταβιβάσεις.
            
            
               2.Όσον αφορά την URDP, η Επιτροπή μπορεί να παρέχει πρόσβαση σε πρόσθετους πόρους και πληροφορίες σχετικά με την URDP, συμπεριλαμβανομένου υποδείγματος συμφωνίας, άρθρων και εκθέσεων στον τομέα των στατιστικών μεταβιβάσεων ενέργειας από ανανεώσιμες πηγές.
            
            
               3.Η Επιτροπή καθιστά διαθέσιμες στην URDP πληροφορίες σχετικά με τις συμφωνίες στατιστικής μεταβίβασης που έχουν συναφθεί επ’ αυτής, συμπεριλαμβανομένων του χρονοδιαγράμματος, του όγκου, της τιμής, των πρόσθετων όρων και της σχετικής συμφωνίας στατιστικής μεταβίβασης, καθώς και πληροφορίες σχετικά με το χρονοδιάγραμμα, τον όγκο και τα κράτη μέλη που συμμετέχουν στις συμφωνίες στατιστικής μεταβίβασης που έχουν συναφθεί εκτός πλατφόρμας βάσει του άρθρου 8 της οδηγίας (ΕΕ) 2018/2001 και του άρθρου 6 της οδηγίας 2009/28/ΕΚ. 
            
            
               Άρθρο 8 
               Έναρξη ισχύος
            
         
         
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 12.8.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 328 της 21.12.2018, σ. 82.
               
               
                  
                     (2)
                  
                        Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ L 140 της 5.6.2009, σ. 16).
               
               
                  
                     (3)
                  
                        Κανονισμός (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (ΕΕ L 328 της 21.12.2018, σ. 1).
               
               
                  
                     (4)
                  
                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).